Mandela-kleinkind in hof op aanklag van verkragtingNelson Mandela ŉ Kleinkind van Nelson Mandela het Maandag in die Johannesburgse landdroshof verskyn op aanklag van verkragting en seksuele aanranding. Die man, wie se naam weerhou word totdat hy gepleit het, het vlugtig in die hof verskyn. Die verdediging wag nog op ŉ brief van die bevelvoerder van Parkview-polisiestasie in Johannesburg. Die verdediging wou ŉ aansoek bring dat die man, in sy 20’s, aangehou word by die polisiestasie totdat hy later in hierdie week kan aansoek doen om borgtog, in plaas daarvan dat hy by ŉ tronk in Johannesburg aangehou word. Die beweerde voorval het op 7 Augustus by ŉ bekende restaurant in Greenside plaasgevind, het brig. Mashadi Selepe, woordvoerder van die polisie, gesê. Hy word daarvan beskuldig dat hy ŉ tienermeisie in die badkamer van die restaurant verkrag het. Die 15-jarige meisie was Maandag saam met ŉ paar ondersteuners in die hof. “Die slagoffer het gesê sy was die aand daar saam met vriende en die beskuldigde was daar saam met sy vriende,” het Selepe bygevoeg. “Die beweerde verkragting het plaasgevind toe sy glo toilet toe gegaan en hy haar agtervolg het.” Die meisie voer aan die voorval het in ŉ toilethokkie plaasgevind. Aangesien sy ŉ minderjarige is, staan die beskuldigde tereg op ŉ skedule 6-misdaad. Volgens Selepe is die slagoffer eers op 14 Augustus ondersoek toe die saak aanhangig gemaak is. Die beskuldigde is Vrydag in hegtenis geneem en is oor die naweek by Parkview-polisiestasie aangehou.